เงินบาทเปิดตลาด 30.31/33
ธนาคารซีไอเอ็มบีไทยรายงาน เงินบาทเปิดตลาดเช้านี้ที่ 30.31/33 ปรับตัวอ่อนค่าจากเย็นวานนี้
29 มี.ค. 2554

ธนาคารซีไอเอ็มบีไทยรายงาน เงินบาทเปิดตลาดเช้านี้ที่ 30.31/33 ปรับตัวอ่อนค่าจากเย็นวานนี้
นักบริหารเงินธนาคารซีไอเอ็มบีไทย กล่าวว่า เงินบาทเปิดตลาดเช้านี้ที่ระดับ 30.31/33 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 30.28/30 บาท/ดอลลาร์ โดยทรงตัวค่อนข้างนิ่งเนื่องจากยังไม่มีปัจจัยที่ส่งผลกระทบต่อตลาดเข้ามาใหม่
"ปรับตัวอ่อนค่าลงมานิดหน่อย แต่ค่อนข้างนิ่ง" นักบริหารเงิน กล่าว
ปัจจัยที่ตลาดจับตาดูยังคงเป็นเรื่องเดิมเกี่ยวกับมาตรการช่วยเหลือเพื่อแก้ไขปัญหาหนี้เสียในสหภาพยุโรป ผลกระทบจากสถานการณ์ภัยพิบัติที่เกิดขึ้นในประเทศญี่ปุ่น และการประกาศตัวเลขทางเศรษฐกิจของสหรัฐ
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 81.64/68 เยน/ดอลลาร์ ปรับตัวแข็งค่าจากระดับ 81.72/75 เยน/ดอลลาร์ ส่วนเงินยูโรอยู่ที่ระดับ 1.4073/4078 ดอลลาร์/ยูโร ปรับตัวแข็งค่าจากระดับ 1.4045/1.4049 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวในกรอบแคบๆ ระหว่าง 30.25-30.35 บาท/ดอลลาร์